SKY เพิ่มทุน 40 ล้านหุ้นขาย PP “วรพจน์ อำนวยพล” ราคา 13.19 บ./หุ้น
SKY เพิ่มทุน 40 ล้านหุ้นขาย PP “วรพจน์ อำนวยพล” ราคา 13.19 บ./หุ้น
16 ธ.ค. 2563

บริษัท สกาย ไอซีที จำกัด (มหาชน) หรือ SKY เปิดเผยว่า ตามที่ที่ประชุมวิสามัญผู้ถือหุ้นครั้งที่ 1/2563 ของบริษัทเกี่ยวข้องกับการเพิ่มทุนจดทะเบียนของบริษัท รวมถึงการเสนอขายและจัดสรรหุ้นสามัญเพิ่ม ทุนของบริษัท จำนวนไม่เกิน 40,000,000 หุ้น มูลค่าที่ตราไว้หุ้นละ 0.50 บาท
โดยเสนอขายแบบเฉพาะเจาะจงแก่บุคคลในวงจำกัด (private placement) ให้แก่  นายวรพจน์ อำนวยพล ซึ่งเป็นบุคคลที่เกี่ยวโยงกันของบริษัท (“ผู้ลงทุน”) และคณะกรรมการบริษัทมีมติกำหนดราคา เสนอขายไว้อย่างชัดเจนเพื่อเสนอให้ที่ประชุมผู้ถือหุ้นพิจารณากำหนดราคาเสนอขายไว้ชัดเจนในราคาเสนอขาย 13.194 บาทต่อหุ้น ซึ่งเป็นราคาที่ไม่ต่ำกว่าร้อยละ 90 ของราคาตลาดตามหลักเกณฑ์ของประกาศคณะกรรมการกำกับตลาดทุน ที่ ทจ. 72/2558 เรื่อง การอนุญาตให้บริษัทจดทะเบียนเสนอขายหุ้นที่ออกใหม่ต่อบุคคลในวงจำกัด ลงวันที่ 28 ตุลาคม 2558 (และที่ได้มีการแก้ไขเพิ่มเติม) (“ประกาศ ทจ. 72/2558”)
ทั้งนี้ “ราคาตลาด” หมายถึงราคาถัวเฉลี่ยถ่วงน้ำหนักของหุ้นสามัญของบริษัท ในตลาดหลักทรัพย์แห่งประเทศไทย ย้อนหลัง ไม่น้อยกว่า 7 วันทำการติดต่อกันแต่ไม่เกิน 15 วันทำการติดต่อกันก่อนวันที่คณะกรรมการบริษัทมีมติเสนอต่อที่ประชุมผู้ถือหุ้นของบริษัท เพื่อพิจารณาอนุมัติการออกและจัดสรรหุ้นสามัญเพิ่มทุนของบริษัท ให้แก่บุคคลในวงจำกัด (Private Placement)
โดยที่ราคาถัวเฉลี่ย ถ่วงน้ำหนักของหุ้นของบริษัทที่คำนวณย้อนหลัง 7 วันทำการติดต่อกัน ระหว่างวันที่ 30 มิถุนายน 2563 ถึง 9 กรกฎาคม 2563 เท่ากับ 14.66 บาทต่อหุ้น (ข้อมูลจาก SETSMART ตาม www.setsmart.com) เมื่อวันที่ 5 ตุลาคม 2563 ประธานเจ้าหน้าที่บริหาร โดยได้รับมอบหมายจากที่ประชุมวิสามัญผู้ถือหุ้นครั้งที่ 1/2563 ให้ประธานเจ้าหน้าที่บริหาร มีอำนาจในการดำเนินการต่าง ๆ ที่เกี่ยวข้องกับการออก เสนอขาย จัดสรร และจองซื้อหุ้นสามัญเพิ่มทุนดังกล่าว ซึ่งรวมถึงการกำหนดช่วงระยะเวลาจัดสรรและจองซื้อเป็นคราวเดียวหรือหลายคราวได้นั้น ได้กำหนดระยะเวลาจองซื้อและชำระเงินค่าหุ้นสามัญเพิ่มทุน
โดยกำหนดให้จัดสรรหุ้นสามัญเพิ่มทุนระหว่างวันที่ 6 ตุลาคม 2563 – 22 ธันวาคม 2563 และเมื่อวันที่ 15 ธันวาคม 2563 บริษัทได้รับชำระค่าหุ้นสามัญเพิ่มทุนจำนวน 83,122,200 บาท สำหรับหุ้นสามัญเพิ่มทุนจำนวน 6,300,000 หุ้น เรียบร้อยแล้วนั้น ดังนี้เพื่อปฏิบัติตามประกาศตลาดหลักทรัพย์แห่งประเทศไทย เรื่อง หลักเกณฑ์ เงื่อนไข และวิธีการพิจารณาคำขอให้รับหุ้นสามัญ หรือหุ้นบุริมสิทธิในส่วนเพิ่มทุนเป็นหลักทรัพย์จดทะเบียน พ.ศ. 2558 ลงวันที่ 11 พฤษภาคม 2558 (และที่ได้มีการแก้ไขเพิ่มเติม) (“ประกาศตลาดหลักทรัพย์”) บริษัทได้แสดงราคาตลาดของหุ้นของบริษัทตามหลักเกณฑ์ของประกาศตลาดหลักทรัพย์ ย้อนหลัง 7 วัน ทำการติดต่อกันก่อนวันแรกที่มีการเสนอขายหุ้นสามัญเพิ่มทุนให้แก่ผู้ลงทุนคือ ระหว่างวันที่ 1 ธันวาคม 2563 ถึง 14 ธันวาคม 2563 เท่ากับ 12.09 บาทต่อหุ้น
ทั้งนี้ ราคาเสนอขายหุ้นสามัญเพิ่มทุนที่ 13.194 บาทต่อหุ้น เป็นราคาเสนอขายที่ไม่ต่ำกว่า ร้อยละ 90 ของราคาตลาดของหุ้นของ บริษัทฯ ตามหลักเกณฑ์ของประกาศตลาดหลักทรัพย์ ซึ่งเท่ากับ 10.88 บาทต่อหุ้น
ดังนั้น การออกและจัดสรรหุ้นสามัญเพิ่มทุนเพื่อเสนอขาย ให้แก่ผู้ลงทุน ไม่ถือว่าเป็นการเสนอขายหุ้นที่ออกใหม่ในราคาต่ำและผู้ลงทุนที่ได้รับการจัดสรรหุ้น จำนวน 40,000,000 หุ้น จึงไม่เข้าข่ายต้องถูกกำหนดระยะเวลาห้ามขายหุ้น (Silent Period) ตามประกาศตลาดหลักทรัพย์